南樓歌送武昌慎太守還朝
作者：賀鑄
朝代：宋

paragraphs: 君不見鄂渚山環少城半，高牙之衝仰飛觀。
裴回華月天一隅，縹緲青山江兩岸。
題榜南樓非昔時，今人可復識元規。
唯餘在得昔時月，與此江山長住持。
公堂坐嘯無留事，清夜登臨誰辨此。
流風逸響殆千年，初見東吳貴公子。
剸繁健手付方州，迎刃未始逢全牛。
潢池小兒歸田疇，田無高下乃多收。
每尋不淺胡牀興，更有歌人行酒籌。
明日雲颿望嶢闕，鏡湖老生愁欲絕。
一錢何敢浼劉公，送行聊以南樓月。
照見金閨待漏時，結珮正冠勤曉謁。
公乎莫負鱸魚菰菜期，衣錦東還使持節。